Vrou uit derduisende geswendel in aanlynafspraak-slenter | Maroela Media
Drie verdagtes is vandeesmaand in hegtenis geneem in verband met 'n sindikaat wat na bewering 'n vrou uit derduisende rande bedrieg het deur middel van 'n aanlynafspraak-slenter.
Philani Nkwalase, woordvoerder van die Valke, sê die sindikaat het tussen 2017 en 2018 'n vrou (54) onder die voorwendsel van 'n aanlyn liefdesverhouding gelok.
Die sindikaat het die vrou laat glo dat sy met 'n suksesvolle sakeman kommunikeer waarna sy met dié sakeman in 'n aanlyn verhouding getree het.
Die vrou was egter salig onbewus van die slenter toe die sogenaamde sakeman geld nodig het om werksuitdagings te bowe te kom en sy geld vir hom geleen het in die hoop dat hy dit sou terugbetaal.
Volgens Nkwalase staan drie verdagtes nou tereg op dié bedrogspul van R844 000.
Gcobisa Sintu (33) en Tando Magwevana (34) het onderskeidelik op 25 en 26 Oktober in die onderskeie landdroshowe in Port Elizabeth en Oos-Londen verskyn nadat hulle vroeër vandeesmaand in hegtenis geneem is.
Luyanda Bacela (32) is ook in verband met die slenter in Belhar in Kaapstad in hegtenis geneem. Sy het reeds in die handelshof in Bellville verskyn en is op borgtog van R5 000 vrygelaat. Sy sal weer op 11 November in die hof verskyn.
Sintu is op waarskuwing vrygelaat en sal ook op 11 November saam met Bacela in die hof verskyn.
Magwevana sal weer op 6 November in die hof verskyn, het Nkwalase gesê.
Wanneer gaan mense leer om nie te val vir enige slenter, maak nie saak hoe verlief jy is nie, waar geld ter sprake kom? As jy nie wil leer nie, moet jy dan maar betaal. Ek wonder net hoeveel van die geld gaan terugbetaal word? – seker niks. Ek weet ook van 'n dame wat onlangs R500 000 verloor het a.g.v. 'n bedrogspul waar voorgehou word dat jy jou geld kan verdubbel. Nodeloos om te sê dat sy bykans al haar spaargeld kwyt is en dit op 'n ouderdom waar sy nie meer kan werk nie.
Jammer vir die verlies maar ai tog, as n "suksesvolle besigheidsman" of enige man of vrou vir geld vra waarmee jy aanlyn klets moet die gevaarligte tog flikker?
Geen simpatie. Mense word genoeg in die media gewaarsku. Buitedien bespreek jy nie jou finansies met ander nie . My skoonsus was in so aa lyn verhouding. Toe die eerste versoek vir geld kom het sy gese sy nie geld. Net haar salaris. Syt daarop gestaan dat sy nie geld het. Na die derde poging het die lover verdwyn. Hehe
Mense wil net nie Leer nie……
Die mens smag na liefde, sal tot betaal solank iemand jou net lief het. Ai ons lees elke dag van die tipe ding, maar ons leer niks.